Af sjónarhóli stjórnar : Að losna frá leiðindum Vinur minn einn í læknastétt teiknar íslenska hænurassa í vindi á servéttur á bæjarkránni í Tipperary . Regnið bylur á bílrúðunum í ljósaskiptunum þegar stefnan er tekin til suðurs frá Limerick . Farþegarnir eru daufir , en þá tekur hann við þá viðtal til flutnings í útvarpi um leið og hann æfir fjórraddaðan pólýfónískan kór til að skemmta Mið-Evrópumönnum . Sá söngur gefur kristal að kveldi í Killarney . Mér er sagt að sami maður veki upp heilu fjölskyldurnar úr kirkjugörðum norður við Dumbshaf á sumrin , öðrum til skemmtunar . Hann er patalóg . Jafnvel patalógar geta auðgað líf manns . Annar vinur minn í læknastétt skrifar skemmtilegan og ertandi stíl um gagnagrunninn . Og margt annað . Hann er alveg laus við að vera leiðinlegur . Hann er kominn á eftirlaun og engum háður . Hann er frjáls maður . Ekki tortímandi eins og Bjartur , miklu fremur andríkur , uppbyggilegur og skapandi . Kannski losnar hugsun minnar kynslóðar úr klakaböndum hagsmuna og sérhyggju , þegar hún kemst á aldur . Það er margt líðandi , sem laglega er gert . Jafnvel þegar að manni er sneitt . " Rödd úr Búðardal " var ég eitt sinn kallaður af manni , sem stigið hafði úr háum stóli enn hærra og situr þar í hárri elli við virðingu allra . Jafnvel þó maður sé kallaður illa menntaður og ómerkilegur læknir má gera það svo laglega að ástæðulaust er að amast við því . Þannig hafa menn tekist á í gagnagrunnsmálinu af svo mikilli íþrótt að engin ástæða er til hamfara . En við leiðindum ætti að gilda hin hæsta refsing . Erlendur í Unuhúsi sagði , " að sér þætti betra að lesa skemtilegar bækur til stuðnings þeim skoðunum sem hann væri mótfallinn en leiðinlegar til framdráttar hugmyndum sem hann aðhyltist , ... " . Svo sagði Laxness frá . Laxness átti flestum mönnum auðveldara með að tjá sig á prenti , þannig að stíllinn ætti sjálfstæða tilveru . Sumt fékk að lifa fyrir hrynjandina eina . Og mun þá einhverjum þykja nokkuð langt gengið . Það var eins og hann væri að skrifa músík . Laxness afrekaði það að lýsa klæðnaði sínum ítarlega , sitjandi hér í Pensione Bolognari , með því að nefna sjónglerið eitt . Það var vel gert . Hann var aldrei leiðinlegur . Hér skrifaði hann Vefarann fyrir heiminn . Læknar eiga allt betra skilið en leiðindi . Þeir hafa falið stjórn sinni að taka upp stefnuna í gagnagrunnsmálinu með tilliti til breiðrar samstöðu lækna . Með því getur stjórnin ekki hangið á sínu eins og hundur á roði . Né heldur aðrir , sem í hlut eiga . Það er augljóst mál . Talandi um músík , þá kemur í hugann sá , sem dró öldunginn , sem að ofan er getið , fyrir siðanefnd presta nýverið . Fáir hafa betur sýnt mér , hvernig yrkja má í sálarkreppuna , þannig að vel fari . Er það til eftirbreytni . " Guð , hvað ég fyrirlít þetta helvítis þras um hvali og bjór ! Hve ég hata þetta andskotans land þar sem aldrei skín sól og aldrei er hlýtt og gott og yndislegt ! Ég þrái sól og sumar . Bjartan himinbláma . Sælueyjuna . Draumalandið . Ég veit það er til . Þeir hafa sagt mér af því unaðslegar sögur Janácek og Lutoslavski , Beethoven og Schubert . Þangað skulum við fara og þar skulum við búa . Þú og ég . Og elskast eins og englar í himnaríki . "